對酒懷丹陽成都故人
作者：陸游
朝代：宋

paragraphs: 勞生常羨髑髏樂，死時却悔生時錯。
花前有酒不肯狂，回首朱顔已非昨。
君看古來賢達人，終日飲酒全其真。
世間萬事竟何有，金樽翠杓差關身。
放翁少日無凡客，飛觴縱樂皆豪傑。
清歌一曲梁塵起，腰鼓百面春雷發。
故人仙去蓬萊宮，鸞絲鳳竹醉春風。
石帆山下孤舟雪，一段清愁付此翁。